S-790/2008

Mál þetta, sem dómtekið var 12. þ.m., er höfðað með ákæru lögreglustjórans á höfuðborgarsvæðinu, útgefinni 5. ágúst 2008, á hendur Ó-kk-þgf S-kk-þgf Þ-kk-þgf, kt. 000000-0000, Hvassahrauni 2, Vogum „fyrir þjófnað, með því að hafa miðvikudaginn 14. maí 2008, brotist inn í bifreiðina UX-043, sem stóð á bifreiðastæði við Sundhöll Hafnarfjarðar, Herjólfsgötu 10 í Hafnarfirði, og stolið úr henni geislaspilara af gerðinni Alpine, að verðmæti 60.000 krónur, radarvara af gerðinni Whistler, að verðmæti 14.500 krónur, sjónauka, að verðmæti 5.000 krónur, farsíma af gerðinni Samsung SGHx650, að verðmæti 10.000 krónur, sjúkrakassa, að verðmæti 8.000 krónur, 40 geisladiskum, að óþekktu verðmæti, vasaljósi að óþekktu verðmæti og dælulykli frá Atlantsolíu. Telst þetta varða við 244. gr. almennra hegningarlaga nr. 19/1940.“

Í ákæru er þess krafist að ákærði verði dæmdur til refsingar og að honum verði gert að greiða skaðabætur að fjárhæð 85.563 krónur auk tilgreindra vaxta.

I.

Ákærði hefur fyrir dómi skýlaust viðurkennt að hafa gerst sekur um þá háttsemi, sem honum er gefin að sök í ákæru. Telst sannað með þeirri játningu og framkomnum sakargögnum að öðru leyti að ákærði hafi, miðvikudaginn 14. maí 2008 brotist inn í bifreiðina UX-043 þar sem hún stóð á bifreiðastæði við Sundhöll Hafnarfjarðar og tekið þaðan ófrjálsri hendi þá muni sem tilgreindir eru ákæru. Er verknaður ákærða þar réttilega heimfærður til 244. gr. almennra hegningarlaga.

II.

Ákærði á nokkurn sakaferil að baki. Hann var síðast dæmdur til óskilorðsbundinnar fangelsisrefsingar 11. maí 2004 og þá fyrir akstur bifreiðar sviptur ökurétti. Með dómi 7. apríl sama ár var honum gert að sæta fangelsi í þrjá mánuði fyrir þjófnaðarbrot, ölvunarakstur og sviptingarakstur. Frá árinu 2004 hefur honum tvívegis verið gerð refsing, það er annars vegar sektarrefsing 9. desember 2005 fyrir þjófnað og minniháttar líkamsárás og hins vegar skilorðsbundin fangelsisrefsing 5. desember 2006 fyrir þjófnað.

Með broti sínu 14. maí 2008 rauf ákærði skilorð dómsins frá 5. desember 2006, en með honum var ákærða gert að sæta fangelsi í einn mánuð, skilorðsbundið til þriggja ára. Verður refsing ákærða fyrir þau brot sem sá dómur tók til og þjófnaðarbrotið sem hér er sakfellt fyrir ákveðin í einu lagi, sbr. 60. gr. og 77. gr. almennra hegningarlaga. Þykir refsing ákærða með sérstakri hliðsjón af sakaferli hans, sbr. 5. töluliður 1. mgr. 70. gr. almennra hegningarlaga, hæfilega ákveðin fangelsi í fjóra mánuði. Eftir atvikum þykir mega fresta fullnustu refsingarinnar og skal hún falla niður að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Að mati dómsins liggja ekki fyrir í málinu viðhlítandi gögn til stuðnings framkomninni kröfu um skaðabætur og er því óhjákvæmilegt að vísa henni frá dómi.

Dæma ber ákærða til að greiða þóknun skipaðs verjanda síns, G-kk-ef Æ-kk-ef S-kk-ef hæstaréttarlögmanns, sem þykir hæfilega ákveðin 56.025 krónur.

Þ-kk-nf I-kk-nf N-kk-nf dómstjóri dæmir mál þetta.

D ó m s o r ð :

Ákærði, Ó-kk-nf S-kk-nf Þ-kk-nf, sæti fangelsi í fjóra mánuði, en fresta skal fullnustu refsingarinnar og hún falla niður að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Bótakröfu er vísað frá dómi.

Ákærði greiði þóknun skipðas verjanda síns, G-kk-ef Æ-kk-ef S-kk-ef hæstaréttarlögmanns, 56.025 krónur.

Þ-kk-nf I-kk-nf N-kk-nf